
REFERAT

Privind conferirea post-mortem a titlului de Cetăţean de Onoare al Municipiului Timişoara pentru domnul Wilhelm Mühle
Prin iniţiativa domnului primar al municipiului Timişoara Nicolae Robu, a fost propus pentru acordarea post - mortem a titlului de Cetăţean de Onoare domnul Wilhelm Mühle.

Wilhelm Mühle s-a născut în 1844 la Kulm, în Bohemia, la 21 de ani se stabileşte la Timişoara şi devine, în scurt timp, grădinarul-şef a lui Wenceslas Franz Niemitz, proprietarul celei mai importante florării din oraş.

În 1870, după o vizită la Timişoara a împăratului Franz Jozef şi a paşei Ahmed Razim, tânărul Wilhelm Mühle va fi martorul altui proiect ambiţios, care va schimba cadastrul verde al oraşului: realizarea Parcului Central şi un proiect de amenajare de 90 000 de metri pătraţi, pe malul drept al Canalului Bega.

Wilhelm Mühle îşi deschide propria afacere cu flori în 1875, şi intra în posesia casei care îi poartă numele până în ziua de astăzi. A ajuns cel mai important florar al Ungariei. Florile lui se vindeau în toată Europa de Sud-Est, dar şi la Budapesta şi Viena. Regina Ungariei, dar şi reginele României şi Serbiei comandaseră coroane şi buchete de flori din grădina lui. Pentru activitatea sa, Wilhelm Mühle a fost decorat cu ordinul austro-ungar „Crucea de aur de merit cu coroană”. Aura aceasta a fost completată de calităţile sale de editor: a scos două publicaţii de horticultură extrem de populare în epocă.

În 1891, oraşul găzduieşte o importantă Expoziţie Agricolă, a cărei mândrie era o grădină regală care va fi vizitată de împăratul Franz Joseph şi care îl va consacra pe Wilhelm Mühle ca unul dintre cei mai importanţi florari ai Europei. Mühle a donat expoziţiei un parc în care a expus nu mai puţin de 300 de varietăţi de trandafiri. Între septembrie 1893 şi iulie 1895, el va deveni editorul ediţiei germane a bilunarului maghiar Ujság Rózsa (1889-1896, editor Ernst Kaufmann).Pentru activitatea sa, florarul timişorean a fost decorat cu ordinul austro-ungar „Crucea de aur de merit cu coroană”
În 1908, Wilhelm Mühle se stinge din viaţă şi lasă afacerea familiei în mâinile fiului său Arpad, care devine principalul furnizor al caselor regale din România şi Bulgaria, patentează pe plan internaţional 13 soiuri noi de trandafiri şi contribuie la amenajarea Parcului Cişmigiu din Bucureşti şi a Parcului Public din Sinaia. În 1928, împreună cu arhitectul Mihai Demetrovici şi alţi horticultori bănăţeni, pune bazele Rozariului din Timişoara, cunoscut astăzi sub numele de Parcul Rozelor. Acest ultim proiect, prin cele 1400 de soiuri de trandafiri prezentate, devine cel mai important rozariu din Europa de Est a timpului.

Prin urmare propunem acordarea titlului de Cetăţean de Onoare al municipiului Timişoara domnului Wilhelm Mühle, pentru vasta sa activitate ce a condus la promovarea municipiului Timişoara în întreaga Europă.

